KOMMISSIONENS BESLUTNING af 4. oktober 1996 om opstilling af listen over byggevarer, der henhører under klasse A »intet bidrag til brand«, der er omhandlet i beslutning 94/611/EF om gennemførelse af artikel 20 i Rådets direktiv 89/106/EØF om byggevarer (Tekst af betydning for EØS) (96/603/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer (1), ændret ved direktiv 93/68/EØF (2),

under henvisning til Kommissionens beslutning 94/611/EF af 9. september 1994 om gennemførelse af artikel 20 i direktiv 89/106/EØF om byggevarer (3), særlig artikel 1, stk. 1, og

ud fra følgende betragtninger:

Ifølge artikel 3, stk. 2, i direktiv 89/106/EØF kan der i basisdokumenter og tekniske specifikationer for hvert væsentligt kravs vedkommende opstilles klasser for de krav, der skal opfyldes, for at tage hensyn til eventuelle forskelle med hensyn til beskyttelsesniveauer på nationalt, regionalt eller lokalt plan;

ifølge punkt 4.2.1 i basisdokument nr. 2, »Brandsikring«, jf. Kommissionens meddelelse om basisdokumenterne i Rådets direktiv 89/106/EØF om byggevarer (4), kan niveauer for det væsentlige krav udtrykkes som funktion af bygværkets type, anvendelse og beliggenhed, bygværkets planudformning og muligheden for at benytte nødfaciliteter;

i punkt 2.2 i basisdokument nr. 2 er der anført en række indbyrdes forbundne foranstaltninger, der tilsigter opfyldelse af det væsentlige krav »brandsikring«, og som tilsammen bidrager til at fastlægge en brandsikringsstrategi, der kan videreudvikles på forskellig vis i medlemsstaterne;

i punkt 4.2.3.3 i basisdokument nr. 2 identificeres en af de foranstaltninger, som er fremherskende i medlemsstaterne, og som består i begrænsning af ildens og røgens udvikling og spredning i det lokale, hvor branden er opstået (eller inden for et nærmere bestemt område), ved at begrænse byggevarers bidrag til en fuldt udviklet brand;

afgrænsningen af klasser inden for de væsentlige krav er delvis afhængig af niveauet af en sådan begrænsning;

niveauet af en sådan begrænsning kan kun udtrykkes ved hjælp af forskellige niveauer for byggevarers ydeevne med hensyn til reaktion ved brand under de faktiske anvendelsesvilkår;

punkt 4.3.1.1 i basisdokument nr. 2 fastslår, at der vil blive udviklet en harmoniseret løsning til vurdering af byggevarers ydeevne med hensyn til reaktion ved brand, og at denne løsning kan indebære anvendelse af prøvninger i fuld skala eller i reduceret skala, korreleret med scenarier for virkelige brande;

en sådan løsning falder inden for et klassificeringssystem, som ikke indgår i basisdokumentet, men som er fastlagt ved beslutning 94/611/EF;

i det klassificeringssystem, der indgår i beslutning 94/611/EF, blev kategorien »intet bidrag til brand« fastlagt med henblik på at dække byggevarer, der ikke behøver at blive prøvet med hensyn til deres reaktion ved brand, og som betegnes som klasse A i tabel 1 og 2 og desuden i tabel 1 som »liste over ikke-brændbare stoffer«;

i artikel 20, stk. 2, i direktiv 89/106/EØF er det fastsat hvilken procedure, der skal følges ved vedtagelse af bestemmelser om fastlæggelse af klasser af krav, som ikke måtte være medtaget i basisdokumenterne;

de i denne beslutning fastsatte foranstaltninger er i overensstemmelse med udtalelse fra Det Stående Byggeudvalg -

VEDTAGET FØLGENDE BESLUTNING:

Artikel 1

De materialer, og byggevarer fremstillet af dem, der er anført i bilaget til nærværende beslutning, klassificeres på grund af deres nye brændbarhed og på de betingelser, der er anført i bilaget i klasse A (»intet bidrag til brand«), jf. tabel 1 og 2 i bilaget til beslutning 94/611/EF.

Disse materialer, og byggevarer fremstillet af dem, behøver ikke at blive prøvet med hensyn til reaktion ved brand med henblik på denne klassifikation.

Artikel 2

Denne beslutning er rettet til medlemsstaterne.

Udfærdiget i Bruxelles, den 4. oktober 1996.

På Kommissionens vegne

Martin BANGEMANN

Medlem af Kommissionen

(1) EFT nr. L 40 af 11. 2. 1989, s. 12.

(2) EFT nr. L 220 af 30. 8. 1993, s. 1.

(3) EFT nr. L 241 af 16. 9. 1994, s. 25.

(4) EFT nr. C 62 af 28. 2. 1994, s. 1.

BILAG

Materialer, der uden prøvning skal anses for at tilhøre den i beslutning 94/611/EF omhandlede klasse A med hensyn til reaktion ved brand

Generelle bemærkninger

Byggevarerne bør være fremstillet udelukkende af et eller flere af de nedenfor anførte materialer, hvis de skal kunne betragtes som tilhørende klasse A uden prøvning. Byggevarer, der er fremstillet ved sammenlimning af et eller flere af følgende materialer, vil blive anset for at tilhøre klasse A uden prøvning, hvis limen højst udgør 0,1 % af byggevaren efter vægt eller volumen (den laveste af disse værdier anvendes).

Pladeformede byggevarer (f.eks. isoleringsmateriale) med et eller flere organiske lag, som ikke er ensartet fordelt (bortset fra lim), er ikke omfattet af denne liste.

Byggevarer, der er fremstillet ved belægning af et eller flere af følgende materialer med et uorganisk lag (f.eks. belagte metalbyggevarer), kan også betragtes som tilhørende klasse A uden prøvning.

Ingen af materialerne i tabellen må indeholde over 1,0 % efter vægt eller volumen (den laveste af disse værdier anvendes) ensartet fordelt organisk materiale.

>TABELPOSITION>